b'\n_START_ARTICLE_\nJabloko\n_START_PARAGRAPH_\nJabloko eller Det russiske demokratiske partiet \xc2\xabJabloko\xc2\xbb (russisk \xd0\xa0\xd0\xbe\xd1\x81\xd1\x81\xd0\xb8\xcc\x81\xd0\xb9\xd1\x81\xd0\xba\xd0\xb0\xd1\x8f \xd0\x94\xd0\xb5\xd0\xbc\xd0\xbe\xd0\xba\xd1\x80\xd0\xb0\xd1\x82\xd0\xb8\xcc\x81\xd1\x87\xd0\xb5\xd1\x81\xd0\xba\xd0\xb0\xd1\x8f \xd0\x9f\xd0\xb0\xcc\x81\xd1\x80\xd1\x82\xd0\xb8\xd1\x8f \xc2\xab\xd0\xaf\xcc\x81\xd0\xb1\xd0\xbb\xd0\xbe\xd0\xba\xd0\xbe\xc2\xbb, Rossijskaja demokratitsjeskaja partija \xe2\x80\x9cJabloko\xe2\x80\x9d) er et politisk parti i Russland. Jabloko er et liberalt parti og er medlem av Den liberale internasjonale, og kan dermed regnes som et s\xc3\xb8sterparti av Venstre i Norge. Det regner seg som en del av den demokratiske opposisjonen til president Vladimir Putin. Grigorij Javlinskij har leda partiet siden starten._NEWLINE_Jabloko oppsto som en valgallianse f\xc3\xb8r det russiske parlamentsvalget i 1993. Alliansen fikk 7,9\xc2\xa0% av stemmene ved dette valget, men har ved seinere valg ikke klart \xc3\xa5 \xc3\xb8ke stemmetallet. I januar 1995 ble Jabloko organisert som et politisk parti. Jabloko st\xc3\xb8tta markedsreformer, men ikke til en hver pris og p\xc3\xa5 alle omr\xc3\xa5der, som for eksempel helse, utdanning, kultur eller milj\xc3\xb8vern. Partiet regner seg derfor for \xc3\xa5 v\xc3\xa6re sosialliberalt. Jabloko har v\xc3\xa6rt sv\xc3\xa6rt kritiske til krigen i Tsjetsjenia._NEWLINE_Etter at Vladimir Putin kom til makta har partiet advart mot innskrenkinger i demokratiske rettigheter i Russland. Ved parlamentsvalget i 2003 havna partiet under sperregrensa p\xc3\xa5 5\xc2\xa0% og fikk bare valgt inn fire representanter i enkeltmannskretser. Javlinskij anklagde Putin for valgfusk for \xc3\xa5 hindre at Jabloko og et annet demokratisk parti, Unionen av h\xc3\xb8yrekrefter, skulle komme inn i Dumaen. Ved presidentvalget i 2004 stilte Jabloko derfor ingen kandidat. Ved parlamentsvalget i 2007 falt partiet ut av parlamentet.'